Soweto-inwoners bots met uitlandersArgieffoto Die polisie het Woensdag bevestig ŉ man is doodgeskiet in Soweto waar die spanning hoog loop toe plaaslike inwoners en uitlanders met mekaar begin baklei het. Volgens berigte is uitlanders se winkels in Jabavu, White City geplunder en ŉ 17-jarige seun is doodgeskiet, na bewering deur ŉ winkeleienaar uit selfverdediging. Kol. Lungelo Dlamini, woordvoerder van die polisie, het gesê beamptes is op die toneel om die situasie te beheer. Hy het gesê die opstootjie volg ná berigte oor vervalste goedere wat by spaza-winkels verkoop word. Gemeenskappe in Gauteng het onlangs begin om vervalste goedere en goedere wat verval het uit spaza-winkels te verwyder deur dit óf te konfiskeer óf self daarvan ontslae te raak. Die Nasionale Verbruikerskommissie het gesê hy ondersoek bewerings van vervalste en moontlik skadelike voedselprodukte en hulle doen ŉ beroep op persone om vervalste goedere, of goedere van ŉ swak gehalte, aan te meld. Popo Maja, woordvoerder vir die minister van gesondheid Aaron Motsoaledi, het gesê die departement het talle klagtes die afgelope paar dae ontvang oor gevaarlike voedselgoedere wat in townships landswyd verkoop word.